CELEX: 32022R0932
Language: lt
Date: 2022-06-09 00:00:00
Title: Komisijos įgyvendinimo reglamentas (ES) 2022/932 2022 m. birželio 9 d. dėl teršalų maiste oficialios kontrolės vienodos praktinės tvarkos, daugiamečių nacionalinių kontrolės planų konkretaus papildomo turinio ir konkrečios papildomos jų rengimo tvarkos (Tekstas svarbus EEE)

2022 6 17   
               
               
                  LT
               
               
                  Europos Sąjungos oficialusis leidinys
               
               
                  L 162/13
               
            
         KOMISIJOS ĮGYVENDINIMO REGLAMENTAS (ES) 2022/932
         2022 m. birželio 9 d.
         dėl teršalų maiste oficialios kontrolės vienodos praktinės tvarkos, daugiamečių nacionalinių kontrolės planų konkretaus papildomo turinio ir konkrečios papildomos jų rengimo tvarkos
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 19 straipsnio 3 dalies a ir b punktus,
         kadangi:
         
                     (1)
                  
                  
                     Reglamentu (ES) 2017/625 nustatytos oficialios kontrolės ir kitos oficialios veiklos, kurią valstybių narių kompetentingos institucijos vykdo siekdamos patikrinti, ar laikomasi Sąjungos maisto ir maisto saugos srities teisės aktų, taisyklės. To reglamento 109 straipsnyje nustatyta valstybių narių pareiga užtikrinti, kad oficialią kontrolę kompetentingos institucijos vykdytų remdamosi daugiamečiu nacionaliniu kontrolės planu (toliau – DNKP). Be to, Reglamente (ES) 2017/625 nustatytas bendras DNKP turinys, reikalaujama, kad valstybės narės savo DNKP nustatytų oficialią teršalų maiste kontrolę, ir šiuo atžvilgiu Komisijai suteikiami įgaliojimai nustatyti konkretų papildomą DNKP turinį ir konkrečią papildomą jo rengimo tvarką, taip pat vienodą minimalų oficialios kontrolės dažnumą, atsižvelgiant į pavojus ir riziką, susijusius su to reglamento 19 straipsnio 1 dalyje nurodytomis cheminėmis medžiagomis;
                  
               
                     (2)
                  
                  
                     Reglamentu (ES) 2017/625 panaikinta Tarybos direktyva 96/23/EB (2), kurioje buvo nustatytos tam tikrų cheminių medžiagų, įskaitant teršalus, gyvuose gyvūnuose ir gyvūniniuose produktuose stebėsenos priemonės ir nustatyti konkretūs valstybių narių rengiamiems liekanų ar medžiagų, patenkančių į jos taikymo sritį, kontrolės planams taikomi reikalavimai. Tačiau į Reglamentą (ES) 2017/625 neįtrauktos visos toje direktyvoje arba ja remiantis Komisijos priimtuose aktuose nustatytos priemonės. Todėl, siekiant užtikrinti sklandų perėjimą, Reglamente (ES) 2017/625 nustatyta, kad kompetentingos institucijos turi toliau vykdyti oficialią kontrolę pagal Direktyvos 96/23/EB priedus iki 2022 m. gruodžio 14 d. arba iki atitinkamų taisyklių, kurias turi priimti Komisija, taikymo pradžios datos. Todėl šiuo reglamentu ir Komisijos deleguotuoju reglamentu (ES) 2022/931 (3) siekiama užtikrinti, kad, vadovaujantis Reglamentu (ES) 2017/625, būtų toliau taikomos Direktyvos 96/23/EB taisyklės, susijusios su DNKP turiniu ir jo parengimu, taip pat minimaliu teršalų maiste oficialios kontrolės dažnumu;
                  
               
                     (3)
                  
                  
                     atsižvelgiant į Reglamento (ES) 2017/625 47 straipsnyje nustatytas konkrečias gyvūninių maisto produktų, įvežamų į Sąjungą iš trečiųjų šalių, oficialios kontrolės nuostatas, tikslinga reikalauti, kad valstybės narės į savo DNKP įtrauktų du skirtingus teršalų maiste kontrolės planus: vienas būtų skirtas tokiems į Sąjungą įvežamiems gyvūniniams maisto produktams, o kitas – bet kokiems kitiems Sąjungos rinkai pateikiamiems maisto produktams;
                  
               
                     (4)
                  
                  
                     į Sąjungą įvežamiems gyvūniniams maisto produktams skirtame plane turėtų būti nustatyta ne tik visų tokių maisto produktų, skirtų pateikti Sąjungos rinkai, oficiali kontrolė, bet ir žuvininkystės produktų oficiali kontrolė, kuri turi būti atliekama laivuose, įplaukiančiuose į valstybės narės uostą, pagal Komisijos įgyvendinimo reglamento (ES) 2019/627 (4) 68 straipsnį, nes tie laivai turi būti laikomi panašiais į pasienio kontrolės punktus, neatsižvelgiant į tai, su kurios šalies vėliava jie plaukioja;
                  
               
                     (5)
                  
                  
                     Sąjungos rinkai pateikiamiems maisto produktams skirtas planas turėtų būti taikomas visiems kitiems maisto produktams, t. y. kiekvienoje valstybėje narėje gaminamiems maisto produktams, iš kitų valstybių narių įvežamiems maisto produktams ir į Sąjungą įvežamiems negyvūniniams maisto produktams. Jis taip pat turėtų būti taikomas sudėtiniams produktams, kaip apibrėžta Komisijos deleguotajame reglamente (ES) 2019/625 (5), netgi tiems, kurie į Sąjungą įvežami iš trečiųjų šalių, nes, remiantis Reglamentu (ES) 2017/625, kai kurių iš tų produktų nereikia tikrinti pasienio kontrolės punktuose;
                  
               
                     (6)
                  
                  
                     be taisyklių dėl teršalų arba teršalų grupių ir prekių grupių, kurių mėginius turi imti valstybės narės, derinių ir mėginių ėmimo strategijos, įskaitant kriterijus, pagal kuriuos jos turi nustatyti savo planų turinį ir vykdyti Deleguotajame reglamente (ES) 2022/931 nustatytą susijusią oficialią kontrolę, šiame reglamente kiekvienam iš planų turėtų būti nustatytas minimalus kontrolės dažnumas, siekiant užtikrinti, kad visų produktų kontrolė visoje Sąjungoje būtų vykdoma bent tam tikru mastu. Tačiau, siekiant užtikrinti proporcingumą, tas minimalus metinis kontrolės dažnumas priklausomai nuo produktų turėtų būti nustatytas remiantis valstybių narių gamybos duomenimis ir valstybių narių gyventojų skaičiumi (tačiau nustatant pagrįstą minimalų patikrinimų skaičių) bei importuojamų siuntų skaičiumi. Dėl tos pačios priežasties, visų pirma siekiant išvengti pernelyg didelės naštos ir išlaidų, tikslinga leisti valstybėms narėms kasmet nevykdyti tam tikrų teršalų ir prekių derinių oficialios kontrolės, jei toks sprendimas pateisinamas pagal DNKP. Kalbant visų pirma apie importuojamas siuntas, maisto produktai, importuojami iš Komisijos įgyvendinimo reglamento (ES) 2019/2129 (6) II priede išvardytų trečiųjų šalių, su kuriomis Sąjunga yra sudariusi susitarimus dėl fizinių patikrinimų lygiavertiškumo, neturėtų būti įskaičiuojami į importuojamų siuntų skaičių, nes valstybės narės turi atlikti kontrolę tuose susitarimuose nustatytu dažnumu;
                  
               
                     (7)
                  
                  
                     siekiant užtikrinti, kad DNKP turinys dėl teršalų maiste būtų išsamus, turėtų būti apibrėžta, kokią informaciją dėl savo planuose priimtų sprendimų valstybės narės turi įtraukti į savo DNKP;
                  
               
                     (8)
                  
                  
                     siekiant užtikrinti vienodą šio reglamento įgyvendinimą, derėtų reikalauti, kad valstybės narės kasmet pateiktų Komisijai įvertinti savo kontrolės planus, ir nustatyti to vertinimo tvarką;
                  
               
                     (9)
                  
                  
                     vykdant oficialią kontrolę valstybių narių surinkti duomenys apie teršalus maiste pagal Europos Parlamento ir Tarybos reglamento (EB) Nr. 178/2002 (7) 33 straipsnį taip pat turi būti perduoti Europos maisto saugos tarnybai (toliau – EFSA). Siekiant vykdyti naujausių teršalų aptikimo duomenų stebėseną, visos valstybės narės turėtų reguliariai pateikti duomenis iki tos pačios dienos;
                  
               
                     (10)
                  
                  
                     Reglamento (ES) 2017/625 150 straipsnio 1 dalyje nustatytas pereinamasis laikotarpis, kuriuo valstybės narės įpareigojamos vykdyti oficialią kontrolę pagal Direktyvą 96/23/EB iki 2022 m. gruodžio 14 d. Reglamento (ES) 2017/625 19 straipsnio 1 dalyje nustatyta, kad oficiali kontrolė siekiant patikrinti, ar laikomasi taisyklių dėl maisto ir maisto saugos, taip pat dėl pašarų ir pašarų saugos, apima oficialią kontrolę, susijusią su atitinkamomis medžiagomis, įskaitant medžiagas, skirtas naudoti su maistu besiliečiančiose medžiagose, teršalus ir neleidžiamas, draudžiamąsias bei nepageidaujamas medžiagas, dėl kurių naudojimo arba buvimo ant kultūrinių augalų ar gyvūnų arba naudojimo maistui ar pašarams gaminti arba perdirbti maiste ar pašaruose gali atsirasti tų cheminių medžiagų liekanų. Tačiau, kadangi paskutiniai valstybių narių pagal Direktyvą 96/23/EB priimti stebėsenos planai bus taikomi 2022 m., taigi ir po 2022 m. gruodžio 14 d., šis reglamentas turėtų būti taikomas nuo 2023 m. sausio 1 d.,
                  
               
                     (11)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         I SKYRIUS
         
            DALYKAS, TAIKYMO SRITIS IR TERMINŲ APIBRĖŽTYS
         
         
            1 straipsnis
            Dalykas ir taikymo sritis
            Šiuo reglamentu nustatoma teršalų maiste oficialios kontrolės vienoda praktinė tvarka, t. y.:
            
                        a)
                     
                     
                        vienodas minimalus metinis šios oficialios kontrolės dažnumas ir
                     
                  
                        b)
                     
                     
                        konkreti valstybių narių DNKP rengimo tvarka ir konkretus turinys, kuriais papildoma Reglamento (ES) 2017/625 110 straipsnyje nustatyta tvarka ir turinys.
                     
                  
         
            2 straipsnis
            Terminų apibrėžtys
            Šiame reglamente vartojamos Tarybos reglamente (EEB) Nr. 315/93 (8), Reglamente (EB) Nr. 178/2002, Europos Parlamento ir Tarybos reglamente (EB) Nr. 852/2004 (9), Europos Parlamento ir Tarybos reglamente (EB) Nr. 853/2004 (10), Europos Parlamento ir Tarybos reglamente (EB) Nr. 396/2005 (11), Komisijos rekomendacijoje 2013/165/ES (12), Komisijos reglamente (ES) 2017/644 (13) ir Komisijos reglamente (ES) 2017/2158 (14) pateiktos terminų apibrėžtys.
         
         II SKYRIUS
         
            DNKP TURINYS
         
         
            3 straipsnis
            Bendrosios nuostatos
            Valstybės narės užtikrina, kad DNKP dalį, susijusią su teršalų maiste oficialia kontrole, sudarytų:
            
                        a)
                     
                     
                        4 straipsnyje nustatytas Sąjungos rinkai pateiktų maisto produktų kontrolės planas ir
                     
                  
                        b)
                     
                     
                        5 straipsnyje nustatytas į Sąjungą įvežamų gyvūninių maisto produktų kontrolės planas.
                     
                  
         
            4 straipsnis
            Sąjungos rinkai pateiktų maisto produktų kontrolės planas
            
               1.   Valstybės narės parengia Sąjungos rinkai pateiktuose maisto produktuose, išskyrus į Sąjungą įvežamus gyvūninius maisto produktus, esančių teršalų arba teršalų grupių kontrolės planą. Šis planas apima kiekvienoje valstybėje narėje gaminamų maisto produktų, iš kitų valstybių narių įvežamų maisto produktų, į Sąjungą įvežamų negyvūninių maisto produktų ir sudėtinių produktų, netgi tų, kurie į Sąjungą įvežami iš trečiųjų šalių, oficialią kontrolę.
            
            
               2.   Sąjungos rinkai pateiktų maisto produktų kontrolės plane nustatomi:
               
                           a)
                        
                        
                           tikrintinų teršalų arba teršalų grupių ir prekių grupių derinių sąrašas, kurį valstybė narė nustato pagal Deleguotojo reglamento (ES) 2022/931 I priedą;
                        
                     
                           b)
                        
                        
                           mėginių ėmimo strategija, kurią valstybė narė nustato pagal Deleguotojo reglamento (ES) 2022/931 II priedą, ir
                        
                     
                           c)
                        
                        
                           faktinis kontrolės dažnumas, kurį valstybė narė nustato atsižvelgdama į I priede nustatytą minimalų metinį kontrolės dažnumą.
                        
                     
            
               3.   Valstybės narės į kontrolės planus gali įtraukti informaciją apie teršalų arba teršalų grupių ir prekių grupių, kurių nacionalinės didžiausios leidžiamosios koncentracijos arba kitos reglamentuojamos koncentracijos nustatytos nacionalinės teisės aktais, derinių kontrolę.
            
         
         
            5 straipsnis
            Į Sąjungą įvežamų gyvūninių maisto produktų kontrolės planas
            
               1.   Valstybės narės parengia į Sąjungą įvežamuose ir Sąjungos rinkai pateikti skirtuose gyvūniniuose maisto produktuose esančių teršalų arba teršalų grupių kontrolės planą. Šis planas turėtų apimti į Sąjungą įvežamų ir Sąjungos rinkai pateikti skirtų gyvūninių maisto produktų oficialią kontrolę, taip pat žuvininkystės produktų oficialią kontrolę, kuri turi būti atliekama laivuose, įplaukiančiuose į valstybės narės uostą.
            
            
               2.   Į Sąjungą įvežamų gyvūninių maisto produktų kontrolės plane nustatomi:
               
                           a)
                        
                        
                           tikrintinų teršalų arba teršalų grupių ir prekių grupių derinių sąrašas, kurį valstybė narė nustato pagal Deleguotojo reglamento (ES) 2022/931 I priedą;
                        
                     
                           b)
                        
                        
                           mėginių ėmimo strategija, kurią valstybė narė nustato pagal Deleguotojo reglamento (ES) 2022/931 II priedą, ir
                        
                     
                           c)
                        
                        
                           faktinis kontrolės dažnumas, kurį valstybė narė nustato atsižvelgdama į II priede nustatytą minimalų metinį dažnumą.
                        
                     
            
               3.   Valstybės narės į kontrolės planus gali įtraukti informaciją apie teršalų arba teršalų grupių ir prekių grupių, kurių nacionalinės didžiausios leidžiamosios koncentracijos arba kitos reglamentuojamos koncentracijos nustatytos nacionalinės teisės aktais, derinių kontrolę.
            
         
         
            6 straipsnis
            Kontrolės planams taikomi bendrieji reikalavimai
            3 straipsnyje nurodytuose kontrolės planuose taip pat pateikiami:
            
                        a)
                     
                     
                        teršalų arba teršalų grupių ir prekių grupių atrinktų derinių pagrindimas, įskaitant paaiškinimą, kaip atsižvelgta į Deleguotojo reglamento (ES) 2022/931 I priede išvardytus kriterijus, net jei, palyginti su praėjusių metų planu, nebuvo padaryta jokių pakeitimų;
                     
                  
                        b)
                     
                     
                        jei plane numatyta, kad tam tikrų teršalų arba teršalų grupių ir prekių grupių derinių oficiali kontrolė atliekama ne kasmet, o per tam tikrą laikotarpį, – to sprendimo pagrindimas, ir
                     
                  
                        c)
                     
                     
                        informacija apie kompetentingą (-as) instituciją (-as), atsakingą (-as) už planų įgyvendinimą.
                     
                  
         III SKYRIUS
         
            Valstybių narių pateikiami ir vertinami kontrolės planai, taip pat valstybių narių teikiami duomenys
         
         
            7 straipsnis
            Kontrolės planų pateikimas ir vertinimas
            Iki kiekvienų metų kovo 31 d. valstybės narės elektroniniu būdu pateikia Komisijai 3 straipsnyje nurodytus einamųjų metų kontrolės planus.
            Vadovaudamasi šiuo reglamentu ir Deleguotuoju reglamentu (ES) 2022/931 Komisija įvertina kontrolės planus ir prireikus pateikia savo vertinimą kiekvienai valstybei narei.
            Valstybės narės atsižvelgia į Komisijos pastabas įgyvendindamos savo kontrolės planus ir rengdamosi pateikti kitus savo planus pagal šį straipsnį. Tačiau, Komisijai nustačius, kad planas iš esmės neatitinka reikalavimų, ji gali atitinkamos valstybės narės paprašyti pateikti atnaujintą planą anksčiau nei kitų metų kovo 31 d.
            Valstybei narei nusprendus neatnaujinti savo kontrolės planų remiantis Komisijos pastabomis, ji pagrindžia savo poziciją.
         
         
            8 straipsnis
            Valstybių narių pateikiami duomenys
            Iki birželio 30 d. valstybės narės perduoda Europos maisto saugos tarnybai (toliau – EFSA) visus duomenis, surinktus pagal 3 straipsnyje nurodytus kontrolės planus.
         
         IV SKYRIUS
         
            BENDROSIOS NUOSTATOS
         
         
            9 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2023 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. birželio 9 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 95, 2017 4 7, p. 1.
         
            (2)  1996 m. balandžio 29 d. Tarybos direktyva 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinanti Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB (OL L 125, 1996 5 23, p. 10).
         
            (3)  2022 m. kovo 23 d. Komisijos deleguotasis reglamentas (ES) 2022/931, kuriuo Europos Parlamento ir Tarybos reglamentas (ES) 2017/625 papildomas nustatant teršalų maiste oficialios kontrolės vykdymo taisykles (žr. šio Oficialiojo leidinio p. 7).
         
            (4)  2019 m. kovo 15 d. Komisijos įgyvendinimo reglamentas (ES) 2019/627, kuriuo pagal Europos Parlamento ir Tarybos reglamentą (ES) 2017/625 nustatoma vienoda žmonėms vartoti skirtų gyvūninių produktų oficialios kontrolės praktinė tvarka ir dėl oficialios kontrolės iš dalies keičiamas Komisijos reglamentas (EB) Nr. 2074/2005 (OL L 131, 2019 5 17, p. 51).
         
            (5)  2019 m. kovo 4 d. Komisijos deleguotasis reglamentas (ES) 2019/625, kuriuo Europos Parlamento ir Tarybos reglamentas (ES) 2017/625 papildomas reikalavimais dėl tam tikrų žmonėms vartoti skirtų gyvūnų ir prekių siuntų įvežimo į Sąjungą (OL L 131, 2019 5 17, p. 18).
         
            (6)  2019 m. lapkričio 25 d. Komisijos Įgyvendinimo Reglamentas (ES) 2019/2129, kuriuo nustatomos taisyklės dėl į Sąjungą įvežamų gyvūnų ir prekių tam tikrų siuntų tapatumo patikrinimų ir fizinių patikrinimų vienodo dažnumo (OL L 321, 2019 12 12, p. 122).
         
            (7)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).
         
            (8)  1993 m. vasario 8 d. Tarybos Reglamentas (EEB) Nr. 315/93 nustatantis Bendrijos procedūras dėl maisto teršalų (OL L 37, 1993 2 13, p. 1).
         
            (9)  2004 m. balandžio 29 d. Europos Parlamento ir Tarybos reglamentas (EB) Nr. 852/2004 dėl maisto produktų higienos (OL L 139, 2004 4 30, p. 1).
         
            (10)  2004 m. balandžio 29 d. Europos Parlamento ir Tarybos reglamentas (EB) Nr. 853/2004, nustatantis konkrečius gyvūninės kilmės maisto produktų higienos reikalavimus (OL L 139, 2004 4 30, p. 55).
         
            (11)  2005 m. vasario 23 d. Europos Parlamento ir Tarybos reglamentas (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis Tarybos direktyvą 91/414/EEB (OL L 70, 2005 3 16, p. 1).
         
            (12)  2013 m. kovo 27 d. Komisijos rekomendacija 2013/165/ES dėl toksinų T-2 ir HT-2 grūduose ir grūdų produktuose (OL L 91, 2013 4 3, p. 12).
         
            (13)  2017 m. balandžio 5 d. Komisijos reglamentas (ES) 2017/644, kuriuo nustatomi ėminių ėmimo ir analizės metodai, taikomi vykdant dioksinų, dioksinų tipo PCB ir ne dioksinų tipo PCB koncentracijos tam tikruose maisto produktuose kontrolę, ir panaikinamas Reglamentas (ES) Nr. 589/2014 (OL L 92, 2017 4 6, p. 9).
         
            (14)  2017 m. lapkričio 20 d. Komisijos reglamentas (ES) 2017/2158, kuriuo dėl akrilamido kiekio maisto produktuose mažinimo nustatomos akrilamido pavojaus mažinimo priemonės ir akrilamido kiekio atskaitos lygiai (OL L 304, 2017 11 21, p. 24).
      
      
         
            I PRIEDAS
            Sąjungos rinkai pateiktų maisto produktų kontrolės plane nustatomas minimalus kontrolės dažnumas, taikomas kiekvienai valstybei narei
            1.   Gyvūniniai maisto produktai
            
            
                        a)
                     
                     
                        Valstybės narės Sąjungos rinkai pateiktų maisto produktų kontrolės plane laikosi tokio minimalaus kontrolės dažnumo:
                        
                                     
                                 
                                 
                                    Kontrolės dažnumas
                                 
                              
                                    Neperdirbta galvijiena (įskaitant valgomuosius subproduktus)
                                 
                                 
                                    Ne mažiau kaip 0,02 % visų paskerstų gyvūnų
                                 
                              
                                    Neperdirbta aviena ir ožkiena (įskaitant valgomuosius subproduktus)
                                 
                                 
                                    Ne mažiau kaip 0,004 % visų paskerstų gyvūnų
                                 
                              
                                    Neperdirbta kiauliena (įskaitant valgomuosius subproduktus)
                                 
                                 
                                    Ne mažiau kaip 0,003 % visų paskerstų gyvūnų
                                 
                              
                                    Neperdirbta arklinių šeimos gyvūnų mėsa (įskaitant valgomuosius subproduktus)
                                 
                                 
                                    Sprendimą dėl mėginių skaičiaus turi priimti kiekviena valstybė narė atskirai, atsižvelgdama į produkcijos kiekį ir nustatytas problemas.
                                 
                              
                                    Neperdirbta paukštiena (įskaitant valgomuosius subproduktus)
                                 
                                 
                                    Kiekvienoje tokių naminių paukščių kategorijoje (mėsiniai viščiukai, nebededančios vištos, kalakutai ir kiti naminiai paukščiai) – ne mažiau kaip 1 mėginys iš 3 000  tonų metinės produkcijos kiekio (skerdenų svorio)
                                 
                              
                                    Neperdirbta kitų ūkiuose auginamų sausumos gyvūnų mėsa (*1) (įskaitant valgomuosius subproduktus)
                                 
                                 
                                    Sprendimą dėl mėginių skaičiaus turi priimti kiekviena valstybė narė atskirai, atsižvelgdama į produkcijos kiekį ir nustatytas problemas.
                                 
                              
                                    Žalias galvijų pienas
                                 
                                 
                                    Ne mažiau kaip 1 mėginys iš 110 000  tonų metinės pieno produkcijos kiekio
                                 
                              
                                    Žalias avių ir ožkų pienas
                                 
                                 
                                    Sprendimą dėl mėginių skaičiaus turi priimti kiekviena valstybė narė atskirai, atsižvelgdama į produkcijos kiekį ir nustatytas problemas.
                                 
                              
                                    Švieži vištų kiaušiniai ir kiti kiaušiniai
                                 
                                 
                                    Ne mažiau kaip 1 mėginys iš 3 700  tonų metinės kiaušinių produkcijos kiekio
                                 
                              
                                    Medus
                                 
                                 
                                    Ne mažiau kaip 1 mėginys iš 1 300  tonų metinės produkcijos kiekio
                                 
                              
                                    Neperdirbti žuvininkystės produktai (*2) (išskyrus vėžiagyvius)
                                 
                                 
                                    Iš pirmųjų 60 000  tonų produkcijos – ne mažiau kaip 1 mėginys iš 700 tonų metinės akvakultūros produkcijos kiekio, o paskui po 1 mėginį iš kiekvienų papildomų 2 000  tonų
                                    Sprendimą dėl laisvėje sugautų žuvų produktų mėginių skaičiaus turi priimti kiekviena valstybė narė atskirai, atsižvelgdama į produkcijos kiekį ir nustatytas problemas.
                                 
                              
                                    Vėžiagyviai ir dvigeldžiai moliuskai
                                 
                                 
                                    Sprendimą dėl mėginių skaičiaus turi priimti kiekviena valstybė narė atskirai, atsižvelgdama į produkcijos kiekį ir nustatytas problemas.
                                 
                              
                                    Sausumos ir jūrų gyvūnų riebalai ir aliejai
                                 
                                 
                                    Sprendimą dėl mėginių skaičiaus turi priimti kiekviena valstybė narė atskirai, atsižvelgdama į produkcijos kiekį ir nustatytas problemas.
                                 
                              
                                    Perdirbti gyvūniniai produktai (*3)
                                    
                                 
                                 
                                    Sprendimą dėl mėginių skaičiaus turi priimti kiekviena valstybė narė atskirai, atsižvelgdama į produkcijos kiekį ir nustatytas problemas.
                                 
                              
                  
                        b)
                     
                     
                        Valstybės narės metalų kiekiui nustatyti kasmet patikrina ne mažiau kaip 10 % mėginių iš kiekvienos šio priedo lentelėje nurodytos prekių grupės, išskyrus prekių grupes „vėžiagyviai ir dvigeldžiai moliuskai“, „sausumos ir jūrų gyvūnų riebalai ir aliejai“ ir „perdirbti gyvūniniai produktai“.
                     
                  
                        c)
                     
                     
                        Valstybės narės mikotoksinų kiekiui nustatyti kasmet patikrina ne mažiau kaip 10 % mėginių iš šio priedo lentelėje nurodytų prekių grupių „žalias galvijų pienas“ ir „žalias avių ir ožkų pienas“.
                     
                  
                        d)
                     
                     
                        Prekių grupėje „neperdirbta galvijiena, aviena ir ožkiena (įskaitant valgomuosius subproduktus)“ valstybės narės ima mėginius iš visų rūšių gyvūnų, atsižvelgdamos į santykinį jų produkcijos kiekį.
                     
                  
                        e)
                     
                     
                        Prekių grupėje „neperdirbta paukštiena (įskaitant valgomuosius subproduktus)“ valstybės narės ima mėginius iš visų rūšių gyvūnų, atsižvelgdamos į santykinį jų produkcijos kiekį.
                     
                  
                        f)
                     
                     
                        Žuvininkystės produktų ir dvigeldžių moliuskų mėginių skaičiui nustatyti valstybės narės taip pat atsižvelgia į geografinius aspektus, iškrautus kiekius ir (arba) produkcijos kiekius ir konkrečius taršos modelius teritorijose, iš kurių surenkami tie gyvūnai.
                     
                  
                        g)
                     
                     
                        Minimaliam kontrolės dažnumui apskaičiuoti valstybės narės naudoja naujausius turimus gamybos – bent jau praėjusių metų arba ne senesnius kaip priešpaskutinių metų – duomenis, prireikus pakoreguotus atsižvelgiant į žinomus gamybos pokyčius, įvykusius nuo duomenų pateikimo.
                     
                  
                        h)
                     
                     
                        Jei pagal šį priedą apskaičiuotas kontrolės dažnumas sudarytų mažiau nei penkis mėginius per metus, mėginiai gali būti imami kartą per dvejus metus.
                     
                  
                        i)
                     
                     
                        Jei per trejų metų laikotarpį nepasiekiamas produkcijos kiekis, atitinkantis bent vieną mėginį, valstybės narės ištiria ne mažiau kaip du mėginius kartą per trejus metus, su sąlyga, kad to produkto gamyba vykdoma jų teritorijoje.
                     
                  
                        j)
                     
                     
                        Mėginiai, paimti pagal kitus kontrolės planus, susijusius su teršalų (pvz., farmakologiškai aktyvių medžiagų ir jų liekanų, pesticidų liekanų) analize, taip pat gali būti naudojami teršalų kontrolei atlikti, jei laikomasi teršalų kontrolės reikalavimų.
                     
                  2.   Negyvūniniai maisto produktai (1)
            
            Valstybės narės, priklausomai nuo jų gyventojų skaičiaus, kasmet paima bent 100–2 000 mėginių. Tačiau, jei tai būtina atsižvelgiant į riziką, kad kontrolė išliktų veiksminga, paimama daugiau mėginių.
            Atsižvelgiant į tai, kad skirtinguose valstybės narės rinkoje esančiuose produktuose gali būti skirtingų teršalų, taip pat atsižvelgiant į skirtingų regionų kilmės produktų skirtingus teršalų modelius ir į skirtingą maisto tvarkymo subjektų skaičių ir dydį, imami atitinkami reprezentatyvūs mėginiai.
            
               (*1)  Kiti ūkiuose auginami sausumos gyvūnai, kaip apibrėžta Reglamento (EB) Nr. 396/2005 I priedo A dalies 1017000 įraše.
            
               (*2)  Žuvininkystės produktai, kaip apibrėžta Europos Parlamento ir Tarybos reglamente (EB) Nr. 853/2004.
            
               (*3)  Perdirbti produktai, kaip apibrėžta Europos Parlamento ir Tarybos reglamente (EB) Nr. 852/2004.
            
               (1)  Šiame reglamente sudėtiniams produktams taikomi negyvūniniams maisto produktams nustatyti kriterijai.
         
      
      
         
            II PRIEDAS
            Į Sąjungos rinką įvežamų gyvūninių maisto produktų kontrolės plane nustatomas minimalus kontrolės dažnumas, taikomas kiekvienai valstybei narei
            Valstybės narės laikosi toliau pateiktoje lentelėje nustatyto minimalaus kontrolės dažnumo.
            Pagal Reglamento (ES) 2017/625 47 straipsnio 1 dalies d punktą (sugriežtinti patikrinimai) ir 47 straipsnio 1 dalies e punktą (apsaugos priemonės) vykdoma kontrolė neįtraukiama apskaičiuojant šiame priede nustatytą minimalų kontrolės dažnumą.
            Kontrolė, vykdoma taikant Reglamento (EB) Nr. 178/2002 53 straipsnyje nustatytas padarinių likvidavimo priemones ir Reglamento (ES) 2017/625 65 straipsnio 4 dalyje nustatytą nuodugnesnę oficialią kontrolę, neįtraukiama apskaičiuojant šiame priede nustatytą minimalų kontrolės dažnumą.
            Maisto produktų iš tam tikrų Reglamento (ES) 2019/2129 II priede išvardytų trečiųjų šalių, su kuriomis Sąjunga yra sudariusi susitarimus dėl fizinių patikrinimų lygiavertiškumo, kontrolė neįtraukiama apskaičiuojant šiame priede nustatytą minimalų kontrolės dažnumą.
            Vykdydamos žuvininkystės produktų kontrolę pagal Reglamento (ES) 2019/627 68 straipsnį, valstybės narės atsižvelgia į geografinius aspektus, iškrautus kiekius ir (arba) produkcijos kiekius ir konkrečius taršos modelius teritorijose, iš kurių surenkami tie gyvūnai.
            
                         
                     
                     
                        Kontrolės dažnumas
                     
                  
                        Galvijiena (įskaitant mėsą, smulkintą mėsą, mechaniškai atskirtą mėsą, valgomuosius subproduktus, mėsos pusgaminius ir mėsos gaminius)
                     
                     
                        Ne mažiau kaip 1 % importuojamų siuntų
                     
                  
                        Aviena ir ožkiena (įskaitant mėsą, smulkintą mėsą, mechaniškai atskirtą mėsą, valgomuosius subproduktus, mėsos pusgaminius ir mėsos gaminius)
                     
                     
                        Ne mažiau kaip 1 % importuojamų siuntų
                     
                  
                        Kiauliena (įskaitant mėsą, smulkintą mėsą, mechaniškai atskirtą mėsą, valgomuosius subproduktus, mėsos pusgaminius ir mėsos gaminius)
                     
                     
                        Ne mažiau kaip 1 % importuojamų siuntų
                     
                  
                        Arklinių šeimos gyvūnų mėsa (įskaitant mėsą, smulkintą mėsą, mechaniškai atskirtą mėsą, valgomuosius subproduktus, mėsos pusgaminius ir mėsos gaminius)
                     
                     
                        Ne mažiau kaip 1 % importuojamų siuntų
                     
                  
                        Paukštiena (įskaitant mėsą, smulkintą mėsą, valgomuosius subproduktus, mėsos pusgaminius ir mėsos gaminius)
                     
                     
                        Ne mažiau kaip 1 % importuojamų siuntų
                     
                  
                        Kitų ūkiuose auginamų sausumos gyvūnų mėsa (*1) (įskaitant mėsą, smulkintą mėsą, valgomuosius subproduktus, mėsos pusgaminius ir mėsos gaminius)
                     
                     
                        Ne mažiau kaip 1 % importuojamų siuntų
                     
                  
                        Pienas (įskaitant visų rūšių gyvūnų žalią pieną, pieno gaminius, krekenas ir krekenų produktus)
                     
                     
                        Ne mažiau kaip 1 % importuojamų siuntų
                     
                  
                        Kiaušiniai (įskaitant visų rūšių paukščių kiaušinius ir kiaušinių gaminius)
                     
                     
                        Ne mažiau kaip 1 % importuojamų siuntų
                     
                  
                        Medus (įskaitant medų ir kitus bitininkystės produktus)
                     
                     
                        Ne mažiau kaip 1 % importuojamų siuntų
                     
                  
                        Neperdirbti žuvininkystės produktai (*2), išskyrus vėžiagyvius
                     
                     
                        Ne mažiau kaip 1 % importuojamų siuntų
                     
                  
                        Vėžiagyviai ir dvigeldžiai moliuskai (įskaitant raumenų mėsą ir raumenų mėsos gaminius)
                     
                     
                        Ne mažiau kaip 1 % importuojamų siuntų
                     
                  
                        Neperdirbti sausumos ir jūrų gyvūnų riebalai ir aliejai (*3)
                        
                     
                     
                        Ne mažiau kaip 1 % importuojamų siuntų
                     
                  Papildomos nuostatos
            
                        1.
                     
                     
                        Kitų perdirbtų gyvūninių maisto produktų, pvz., želatinos ir kolageno, kontrolės dažnumą kiekviena valstybė narė nustato atsižvelgdama į importuotų siuntų skaičių ir nustatytas problemas.
                     
                  
                        2.
                     
                     
                        Šiame priede nurodytam minimaliam kontrolės dažnumui apskaičiuoti valstybės narės naudoja naujausius – bent jau praėjusių metų arba ne senesnius kaip priešpaskutinių metų – duomenis apie siuntų, į Sąjungą įvežamų per jų pasienio kontrolės postus, skaičių.
                     
                  
                        3.
                     
                     
                        Jeigu į Sąjungą įvežamų ir Sąjungos rinkai pateikti skirtų maisto produktų siuntų skaičius yra mažesnis už vieną mėginį atitinkančių siuntų skaičių, valstybės narės mėginius gali imti vieną kartą per dvejus ar trejus metus. Jeigu per trejų metų laikotarpį importuotų siuntų skaičius yra mažesnis už vieną mėginį atitinkančių siuntų skaičių, valstybės narės paima bent vieną mėginį kartą per trejus metus.
                     
                  
                        4.
                     
                     
                        Mėginiai, paimti pagal kitus kontrolės planus, susijusius su teršalų (pvz., farmakologiškai aktyvių medžiagų ir jų liekanų, pesticidų liekanų ir kt.) analize, taip pat gali būti naudojami teršalų kontrolei atlikti, jei laikomasi teršalų kontrolės reikalavimų.
                     
                  
               (*1)  Kiti ūkiuose auginami sausumos gyvūnai, kaip apibrėžta Reglamento (EB) Nr. 396/2005 I priedo A dalies 1017000 įraše.
            
               (*2)  Žuvininkystės produktai, kaip apibrėžta Europos Parlamento ir Tarybos reglamente (EB) Nr. 853/2004.
            
               (*3)  Perdirbti produktai, kaip apibrėžta Europos Parlamento ir Tarybos reglamente (EB) Nr. 852/2004.